Et billede, der indeholder Font/skrifttype, Grafik, grafisk design, design

Automatisk genereret beskrivelse**Vejledning om markstakke (komposteret husdyrgødning)**

**Hvad må lægges i markstak, og hvad forstås ved dybstrøelse og kompost**

Som hovedregel skal fast husdyrgødning (herunder faste ekskrementer og dybstrøelse) opbevares overdækket på en møddingsplads med fast tæt bund og afløb.

Dybstrøelse

En gødningsmåtte, hvor udskilt urin og vandspild opsuges, ved at der løbende tilføres halm eller andet tørstof.

Kompost

Dybstrøelse, som er omsat i stalden eller på en møddingsplads.

Dybstrøelse vurderes normalt kompostlignende, hvis det har ligget i en stald i gennemsnit 3-4 måneder, dog 1-2 måneder for fjerkrægødning. Undtagen dybstrøelse fra svinestalde uden separat gødeareal. Svin fordeler ikke gødningen naturligt over hele måtten, som derfor bliver uhomogen. Den kompostlignende gødning fra lejearealet kan umiddelbart opbevares i markstak, mens gødningen fra det separate gødeareal ikke kan opbevares i markstak.

**Regler og krav for komposteret husdyrgødning i markstak**

* Det er tilladt at oplagre husdyrgødningsbaseret kompost med et tørstofindhold på mindst 30 % og forarbejdet husdyrgødning med en tørstofprocent på 26 eller derover i marken (markstakke).
* Oplaget skal straks efter udlægning overdækkes med tætsluttende og vandtæt materiale. Undtagen midlertidige oplag af husdyrgødningsbaseret kompost eller forarbejdet husdyrgødning i forbindelse med udbringning, som ligger på marken i maksimalt 1 uge.
* Markstakke må højst oplagres samme sted i 12 måneder.
* Markstakke må først placeres samme sted igen efter 5 år.
* Der skal føres årlige optegnelser over markstakkenes oplagringsperiode og placering.

Optegnelserne kan f.eks. ske ved angivelser på et kort og skal gemmes i 5 år.

* Markstakke må ikke medføre risiko for forurening af grund- eller overfladevand. Vær derfor særlig opmærksom på placeringen af stakken i forhold til dræn og arealer, som skråner mod vandløb og søer.
* Markstakke skal placeres så de overholder nedenstående afstandskrav og afstandskrav i forhold til natur.

Det anbefales, at markstakke placeres med størst mulig afstand til naboer for at undgå gener, samt i mest muligt læ, så overdækningen ikke blæser i stykker.

**Afstandskrav**

Placering af markstakke er ikke tilladt indenfor følgende afstande:

* 25 m til ikke almene vandforsyningsanlæg (forsyning af 1-9 ejendomme, samt markvandingsboringer).
* 50 m til almene vandforsyningsanlæg (forsyning af mere end 9 ejendomme).
* 15 m til vandløb (herunder dræn) og søer større end 100 m²
* 15 m til offentlig vej og privat fællesvej
* 25 m til levnedsmiddelvirksomhed
* 15 m til beboelse på samme ejendom
* 30 m til naboskel

**Afstandskrav i forhold til natur**

Markstakke må ikke etableres i kategori 1 og kategori 2 natur eller inden for de afstande, der er nævnt i punkterne herunder. Markstakke må heller ikke udvides eller ændres på en måde, der medfører overskridelse af følgende afstandskrav:

1. Mindst 50 m fra kategori 1- og 2-natur, hvis oplaget alene indeholder gødning fra kødædende pelsdyr, heste samt kvæg, får, geder eller andre drøvtyggere. Kravet er dog mindst 25 m, hvis oplaget har et grundareal på højst 100 m².
2. Mindst 175 m fra kategori 1- og 2-natur, hvis oplaget indeholder andre typer husdyrgødning end nævnt i nr. 1, herunder gødning fra svin og fjerkræ. Kravet er dog mindst 100 m, hvis oplaget har et grundareal på højst 100 m², og mindst 70 m, hvis oplaget har et grundareal på højst 50 m².

Flere oplag, der placeres på samme mark, anses for ét oplag i relation til grundarealets størrelse. Et oplag anses for etableret fra det tidspunkt, hvor husdyrgødningsbaseret kompost eller forarbejdet husdyrgødning første gang placeres på den pågældende mark i den pågældende planperiode.

**Konsekvensen ved manglende overholdelse af gældende regler**:

* Indskærpelse efter Husdyrgødningsbekendtgørelsen.
* En del af reglerne er omfattet af KO krav. Krydsoverensstemmelseskontrol udføres af Landbrugsstyrelsen. Overtrædelse af KO krav kan give træk i støtten fra EU.

**Lovgivning**

Du kan læse mere om reglerne i den til enhver tid gældende husdyrgødningsbekendtgørelse[[1]](#endnote-1).

**Spørgsmål**

Har du spørgsmål vedrørende markstakke, er du velkommen til at kontakte Varde Kommunes Erhvervscenter - landbrug på telefon: 79 94 68 00.

1. Bekendtgørelse om miljøregulering af dyrehold og om opbevaring af gødning. Bek. Nr. 2243 fra 29-11-2021 [↑](#endnote-ref-1)